DA Den Europæiske Unions Tidende CE 78/477

(2004/C 78 E/0500)

SKRIFTLIG FORESPØRGSEL E-3156/03

af María Sornosa Martínez (PSE) til Kommissionen

(24. oktober 2003)

Om: Bebyggelse i Serra de la Renegà og i Oropesa-Benicàssim i Castellón, Spanien, som er udlagt som lokalitet af fællesskabsbetydning

I Serra de la Renegà, Oropesa kommune, provinsen Castellón, har man iværksat en række bygningsprojekter, herunder opførelse af tusind villaer og to hoteller, som vil medføre uoprettelige skader på områdets usædvanlige naturværdier samt på lokaliteten af fællesskabsbetydning Oropesa-Benicàssim, der er udpeget af de spanske myndigheder til Natura 2000 (som maritim lokalitet af fællesskabsbetydning på grund af sine store posidoniabevoksninger), og som støder op til Serra de la Renegà.

Disse lokaliteter er levesteder for arter, som er beskyttet af fugledirektivet (79/409/EØF) (1), herunder vandrefalken, natravnen, den kortnæbbede toplærke, sørgestenpikkeren og provencesangeren, og repræsenterer prioriterede økosystemer i henhold til habitatdirektivet (92/43/EØF) (2), navnlig kalkholdige græsarealer af karstform af arten Alysso-Sedion albi og sub-steppeagtige strækninger med græsser og enårige urter (Thero-Brachypodietea) samt termo-mediterrane og præ-steppeagtige kratforekomster.

I den gældende regionplan figurerer hele Serra de la Renegà-området som et område med tilladelse til bebyggelse.

— Kan Kommissionen oplyse, hvor langt man er fremme med behandlingen af klage 2003/4833, SG (2003) A/7394/2, som er indgivet af den lokale miljøorganisation Plataforma en Defensa de la Serra de la Renegà?

— Mener Kommissionen ikke, at det for at beskytte de arter, der er omfattet af EU-lovgivningen, vil være tilrådeligt at udvide Termo-mediterrane og præ-steppeagtige kratforekomster området af fællesskabsbetydning til også at omfatte Serra de la Renegà?

— Mener Kommissionen ikke, at opførelse af villaer og turistanlæg er en overtrædelse af fugle- og habitatdirektiverne på grund af de negative virkninger, som disse bebyggelser vil få for de beskyttede arter?

Svar afgivet på Kommissionens vegne af Margot Wallström

(1. december 2003)

Det ærede medlem giver udtryk for sin bekymring over virkningerne af et projekt for by- og turismeudvikling i Serra de la Renegà i en lokalitet af fællesskabsbetydning ES5223037 (Costa d'Orpesa-Benicàssim), der af de spanske myndigheder er foreslået medtaget i Natura 2000-nettet.

I henhold til artikel 6, stk. 3, i Rådets direktiv 92/43/EØF af 21. maj 1992 om bevaring af naturtyper samt vilde dyr og planter, skal alle planer eller projekter, der ikke er direkte forbundet med eller nødvendige for forvaltningen af en Natura 2000-lokalitet, men som kan påvirke denne væsentligt, vurderes med hensyn til deres virkninger på lokaliteten under hensyn til bevaringsmålsætningerne for denne. Såfremt konklusionerne af vurderingen er negative, må myndighederne først give deres tilslutning til projektet på visse betingelser: mangel på alternative løsninger, gennemførelse af projektet af hensyn til væsentlige samfundsinteresser samt vedtagelse af de nødvendige kompensationsforanstaltninger for at sikre, at den globale sammenhæng i Natura 2000 beskyttes.

Kommissionen har rettet henstilling til de spanske myndigheder om at sikre, at betingelserne i artikel 6, stk. 3, i Rådets direktiv 92/43/EØF overholdes i den foreliggende sag.

For så vidt angår en udvidelse af det beskyttede område, som foreslået af det ærede medlem, omfatter lokaliteten ES5223037 ifølge Natura 2000-databasen kun to af de tre nævnte naturtyper af fællesskabs-betydning:

— Naturtype 6220*: sub-steppeagtige strækninger med græsser og enårige urter (Thero-Brachypodietea)

— Naturtype 5330: termo-mediterrane og præ-steppeagtige kratforekomster.

Ved analysen af det spanske forslag til lokaliteter af fællesskabsbetydning for Middelhavsregionens vedkommende er det blevet vurderet, at naturtype 6110* kan anses for at være tilstrækkeligt repræsenteret, og at det ikke er nødvendigt at udpege yderligere lokaliteter. Naturtyperne 6220 og 5330 kan ligeledes betragtes som tilstrækkeligt repræsenteret med forbehold af korrektion af de indgivne data.

Derfor er Kommissionen af den opfattelse, at det spanske forslag vedrørende disse naturtyper er tilfredsstillende, og at det ikke er nødvendigt at foreslå yderligere lokaliteter, selv om der må foretages nogle korrektioner i Natura-standardformularen.

(1) EFT L 103 af 25.4.1979, s. 1.

(2) EFT L 206 af 22.7.1992, s. 7.